Document ID: /roh_data/filtered/fineweb-2-filterrobots_roh.jsonl.gz/68002

Suenter sis emnas han las stizuns puspè pudì avrir las portas. Colonnas e pli gronds chatschs n'èsi dentant betg stà da percorscher en il Grischun. Tuttina ha bain inqual clienta e client giudì da puspè far las cumpras e pudair guardar resti, taila per cuser ubain equipament da sport.
Schneplis per carmalar la glieud
Bleras stizuns carmalan suenter il segund lockdown cun pretschs bass. Uschia diversas stizuns da sport che n'han betg pudì vender equipament da sport durant in'impurtant temp da stagiun auta ubain er stizuns da resti che vulan anc vender il resti d'enviern. Uschia datti en il Manor a Cuira enstagl da pliras emnas be duas emnas vendita a pretschs reducids. Uschia che gest resti stagiunal vegnia vendì quest onn pli bunmartgà, uschia Andreas Arnold, il directur dal Manor.